b"\n_START_ARTICLE_\nExfoliaci\xc3\xb3 (mineralogia)\n_START_PARAGRAPH_\nL'exfoliaci\xc3\xb3 \xc3\xa9s la tend\xc3\xa8ncia d'un mineral a trencar-se per plans paral\xc2\xb7lels, a causa de l'exist\xc3\xa8ncia de plans amb enlla\xc3\xa7os febles._NEWLINE_En l'estructura cristal\xc2\xb7lina dels minerals alguns enlla\xc3\xa7os s\xc3\xb3n m\xc3\xa9s febles que uns altres. En alguns minerals, com la mica la disposici\xc3\xb3 dels \xc3\xa0toms segueix una disposici\xc3\xb3 laminar, en qu\xc3\xa8 cada \xc3\xa0tom est\xc3\xa0 unit amb enlla\xc3\xa7os forts als \xc3\xa0toms ve\xc3\xafns del mateix pla i amb enlla\xc3\xa7os febles als \xc3\xa0toms propers dels plans ve\xc3\xafns. Quan se sotmet el mineral a tensi\xc3\xb3 tendeixen a trencar-se els enlla\xc3\xa7os febles d'un mateix pla, de manera que el mineral es trenca en l\xc3\xa0mines (o en fulles, que d'aqu\xc3\xad ve el terme exfoliaci\xc3\xb3). No tots els minerals tenen plans definits d'exfoliaci\xc3\xb3, per\xc3\xb2 els que s\xc3\xad que els posse\xc3\xafxen poden ser identificats per les superf\xc3\xadcies llises distintives que es produ\xc3\xafxen quan es trenca el mineral._NEWLINE_El tipus m\xc3\xa9s senzill d'exfoliaci\xc3\xb3 \xc3\xa9s de les miques, at\xc3\xa8s que aquestes tenen enlla\xc3\xa7os febles en una direcci\xc3\xb3 i s'exfolien formant l\xc3\xa0mines planes i molt primes._NEWLINE_El terme tamb\xc3\xa9 s'aplica a algunes roques d'estructura laminar, com la pissarra que tendeixen a trencar-se seguint plans definits."